**Fenntartói értékelés**

**a Pécsi Tudományegyetem Gyakorló Általános Iskola, Gimnázium, Szakgimnázium és Óvoda**

**2016/2017 tanévben végzett nevelő-oktató munkájáról**

A fenntartó irányítói tevékenységének része a köznevelési intézmény pedagógiai-szakmai tevékenységének ellenőrzése, ennek következtében hatáskörrel rendelkezik az intézmény hatékonyságának és pedagógiai-szakmai eredményességének megítélésében. A fenntartó feladata, hogy értékelje a nevelési-oktatási intézmény pedagógiai programjában meghatározott feladatok végrehajtását, a pedagógiai-szakmai munka eredményességét (2011. évi CXC. törvény (Nkt.) 83. § (2) bekezdés h) pont), továbbá hogy a honlapján, annak hiányában a helyben szokásos módon nyilvánosságra hozza a nevelési-oktatási intézmény munkájával összefüggő értékelését (Nkt. 85. § (3) bekezdés).

Ennek megfelelően a Pécsi Tudományegyetem Gyakorló Általános Iskola, Gimnázium, Szakgimnázium és Óvoda tekintetében a Pécsi Tudományegyetem, mint fenntartó a köznevelési intézmény 2016/2017. tanévre vonatkozó beszámolójának és annak kiegészítésére bekért információk alapul vételével, és figyelemmel a 2017-2021. közötti időszakra vonatkozó Intézményfejlesztési Tervében foglaltakra, illetve az abban kitűzött célok eredményességéről készült értékelésre (ld. melléklet), az alábbi kiemelt szempontok szerint értékeli a szakmai munka eredményességét.

1. Az eredményesség és a piacképesség növelése, a középiskolai rangsorban való előrelépés

Az összevont intézményben az eddigi **párhuzamosságok megszüntetése,** valamint **a versenyképes osztályprofilok kialakítása** érdekében jelentős lépések történtek. Így a gimnáziumi képzés székhelyintézménybe történő koncentrálása mellett megtörtént a hosszabb távon is versenyképesnek látszó profilok kiválasztása.

A **középiskolai rangsorok**ban alkalmazott indikátorok tekintetében a köznevelési intézmény eredményei jók, ugyanakkor egy kivételtől (az Általános Iskola a szövegértés kompetenciamérés eredményével az ország első 20 legjobb iskolája között végzett) eltekintve, a korábbiaktól eltérő, lényegesen jobb eredményeket nem hoztak. Azonban a felkészítés szempontjából a megkezdett munka a jövőben válthatja ki hatását, eredményezhet előrelépést. Előremutató, hogy a tagintézmények kijelölték a fejlesztésre váró területeket, valamint a Pedagógiai Program módosításával biztosították a jó képességű tanulók továbbhaladását a gimnáziumba.

Az intézményben végzett pedagógiai munka eredményesen szolgája a **tehetséggondozás**t. Kiemelkedő eredmény ezen a területen a **Minősített Tehetség Műhely** cím elnyerése, továbbá a Pedagógiai Program mellékleteként elfogadott **Tehetséggondozó Program**.

A tanulmányi eredmények az intézményben jók, mindhárom intézményegység valamennyi tagozatán a városi átlag felettiek. A versenyeken való részvétel és az elért eredmények lényegesen javultak. Annak ellenére, hogy az intézmény tett lépéseket a pályaorientáció fejlesztése érdekében (együttműködés a PTE Karrier Irodájával), egyelőre a fenntartó által elvártnál alacsonyabb az intézményből a PTE karain továbbtanulók száma (nem éri el az érettségizettek 50%-át).

2. A tagintézmények közötti és a külső szakmai együttműködések erősítése

A **tagintézmények közötti együttműködés** – kihasználva az összevonás adta lehetőségeket – a pedagógusok közötti együttműködés és a közös programok szervezésével, a munkaközösségek közötti szakmai kapcsolódások kimunkálásával jó irányba halad. Ugyanakkor – elsősorban a munkaközösségek közötti – kapcsolatok elmélyítése további hasznot eredményezhet az intézmény szakmai munkájában és eredményességében.

A város általános iskoláival való együttműködést erősítették az intézmény által szervezett versenyek, a Pécsi Oktatási Központ (POK) bázisintézményi jellegből adódó tudásmegosztó fórumok és a mentorfórumok. Az egyetemi műhelyekkel való szakmai kapcsolatok felmérése is megtörtént, több karral együttműködési megállapodások születtek.

3. A gyakorlóiskolai kritériumoknak és a feladatrendszernek való megfelelés

Az intézmény a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról szóló 87/2015. (IV. 9.) Korm. rendelet 4. számú mellékletében meghatározott **gyakorlóiskolai kritériumok** zömének maradéktalanul megfelel. A személyi állományban bekövetkezett változások következtében csökkent a szakvizsgázott pedagógusok létszáma, mely középtávon veszélyezteti a személyi feltételekre előírt kritériumnak való megfelelést.

Az intézmény több, szakmailag kiemelkedő feladatot vállalt, mely gyakorlóiskolai jellegét erősíti. Így a **Gyakorlóiskolák Országos Módszertani Konferenciájának**, valamint mentorfórumok házigazdája volt, a csoportos tanítási gyakorlatokon túl az összefüggő egyéni gyakorlatok lebonyolításában, hallgatói csoportos hospitációban is jelentős részt vállalt.

**Összegzés**

Az összevonást és az igazgatóválasztást követő első, ilyen szempontból rendezettnek tekinthető tanévben az intézmény kihasználta a változásokból remélhető hasznokat. A tagintézmények közötti együttműködések mind a vezetés, mind a munkaközösségek tekintetében elindultak, pozitív eredményeket produkáltak.

Az intézményben folyó pedagógiai, szakmai munka a fenntartó által megfogalmazott minőségi célokat megvalósította. Az intézmény pedagógiai programjában megfogalmazott célok és elvek megvalósultak az intézmény szakmai munkájában.

**Javaslatok**

Az eddigi irány megtartása és az intézmény Fejlesztési Programjában, a Pedagógiai Programban, valamint a munkatervben meghatározott célok szem előtt tartása és megvalósítása a fenntartó elsődleges elvárása. Kiemelendő, hogy a tagintézmények és a munkaközösségek közötti együttműködés, kapcsolat további potenciált rejt magában, melynek kihasználására további lépések szükségesek. A kritikus gyakorlóiskolai kritériumnak való megfelelés érdekében a fenntartóval közösen megoldást kell keresni a szakvizsgázott pedagógusok létszámának stabilizálására. A PTE-n történő továbbtanulási szándék fokozása érdekében a pályaorientációra nagyobb hangsúlyt szükséges fektetni. Továbbra is fontos elvárás a középiskolai rangsorokban (legalább 20 hellyel) történő előrelépés, amelyhez a sikerokozók meghatározása és végrehajtása – a szükséges fenntartói támogatás mellett – meghatározó feltétel.

*Melléklet a Pécsi Tudományegyetem Gyakorló Általános Iskola, Gimnázium, Szakgimnázium és Óvoda 2016/2017. tanévben végzett nevelő-oktató munkájáról szóló fenntartói értékeléshez*

**A Pécsi Tudományegyetem Gyakorló Általános Iskola, Gimnázium, Szakgimnázium és Óvoda**

**Fejlesztési Programjának értékelése**

|  |  |  |  |  |
| --- | --- | --- | --- | --- |
| **Prioritá-sok** | **Az ütemezésben meghatározott feladatok** | **Eredmények** | **Mutató megnevezése** | **Megvalósult értékek** |
| 1. Versenyképes **osztálypro-filok** kialakítása általános iskolában és gimnáziumban | ***2017. január 1.***  - Az általános iskolai beiskolázás előkészítése. | 5 osztály (2 iskolaotthonos, 2 hagyományos, 1 „álkéttannyelvű” osztály /készségtárgyak angol nyelven/) meghirdetve, feltöltve. | A beiskolázott 1. osztályos tanulók száma. | 122 fő  átlag: 24,4 fő/osztály. |
| ***2017. június 30.***  -A 2017. évben induló képzések szakmai anyagainak, tanterveinek elkészítése.  - Az általános iskolák helyi tanterveiben a gimnáziumi profilokhoz igazodó fejlesztések beépítése. | A Pedagógiai Program, Helyi tanterv módosítása megtörtént. | A gimnáziumban elkészült és elfogadott tantervek száma. | 3 db. |
| ***2017. szeptember 1.***  - Az új képzések elindítása a gimnázium 9. évfolyamán (sportágismeret; biológia-kémia). | 6 gimnáziumi osztály. | Az indítandó osztályok száma/tanulók létszáma. | 2 új képzés, 6 osztály /175 fő. |
| - Három első osztály elindítása a Deákban. | 3 osztály meghirdetve, betöltve (új profil: „álkéttannyelvű” osztály). | Az indítandó osztályok száma/tanulók létszáma. | 3 X 22 fő. |
| - Az utolsó 9. évfolyam beiskolázása a Deákban. | A KIFIR-ben nem hirdettünk meg új osztályt a 2018/2019-es tanévre. |  |  |
| - Az általános iskolákban a módosított helyi tantervek életbe lépése. | Az angol nyelvi osztály tanterve elkészült. | Az elkészült tantervek száma. | 1 tanterv. |
| ***2018. szeptember 1.***  - Gimnáziumi előkészítő tehetségsáv indítása a Deákban és az Általános iskolában. | Előkészítés alatt,  elindultak a szakmai együttműkö-dések. |  |  |
| 2. Az eredmé-nyesség növelése, a **középisko-lai rangsor**ok-ban való előrejutás | ***2017. március 31.***  - Az általános iskola-gimnáziumi átmenet feltételeinek kidolgozása. | A Pedagógia Program módosítás megtörtént. | Az elkészült szabályzat. | 1 db. |
| - A város általános iskoláival való együttműködések kimunkálása. | - Mentorfóru-mok,  - Gyakorló-  iskolák Országos Módszertani Konferenciája,  - a POK bázisintézmé-nyi jellegből adódó tudásmegosztó fórumok, versenyek szervezése. | A megvalósult események száma. | - 2 mentorfórum.  - 1 országos konferencia (168 gyakorlóiskolai, 38 partnerintézményi résztvevő, 38 gyakorlóiskolai előadó, 18 szekcióvezető).  - 4 POK tudásmegosztó képzés szervezése, tartása, továbbképzések (3 alkalommal erkölcstan; a kompetenciamérés eredményeinek elemzése).  - 6 tehetséggondozó verseny szervezése  (3 megyei, 2 városi, 1 regionális). |
| - Az egyetemi műhelyekkel való szakmai kapcsolatok felmérése, az együttműködési lehetőségek számbavétele, majd a következő tanév feladataiba való bekapcsolásuk programjának elkészítése. | Együttműködési megállapodások. | A megkötött együttműködési megállapodások száma. | 4 megállapodás írásban (KTK, ETK, TTK, ECL vizsgaközpont),  2 megállapodás szóban (BTK, MIK). |
| ***2017. június 30.***  - A Pedagógiai Program módosítása. | Megtörtént. | A módosított dokumentum. | 1 db dokumentum elkészült. |
| 3. Az eredmé-nyesség növelése - közös tehetség-program alapján a **tehetség-gondozás** erősítése | ***2017. január 1.***  - MTM pályázat beadása. | Az elnyert cím és a hálózatosodás. | A programban kiképzett tehetségszakemberek száma. | 2 fő mentorpedagógus,  4 fő továbbképzett pedagógus,  3 fő tehetség tutor. |
| A program szerint heti rendszerességgel mentorált tanulók száma. | 5 fő. |
| Eszközbeszerzések száma | 1 projektor, 1 tablet. |
| ***2017. március 31.***  - Tehetségprogram kidolgozása, benne az együttműködési lehetőségekkel, a mérésekkel, szűrésekkel. | A Pedagógia Program mellékleteként elfogadásra került. | Az elkészült tehetségprogram. | 1 program |
| A tehetségszűrések száma. | 4 mérés:  2 MaTalent mérés,  1 eDia mérés,  SZTE longitudinális mérés;  5. évfolyamosok szűrési programja. |
| 4. A **tagintéz-mények közötti szakmai együttmű-ködés** erősítése | ***2017. január 1.***  - A munkaközösségek programjainak áttekintése, a kapcsolódási pontok kimunkálása. | A 2017/2018-as munkatervben tervezve. | Az együttműködést tartalmazó munkatervek száma. | 6 munkaközösségi munkaterv. |
| - Az óvoda-iskolai együttműködés kereteinek kidolgozása. | Közös beiskolázási szülői értekezlet. |  |  |
| 5. A többféle képzési lehetőség kimunkálá-sával a káros demográfi-ai hatások mérséklésea képzési profilok többirányú megtámo-gatása – **alapfokú művészet-oktatás** elindítása | ***2018. március 31.***  - Az alapfokú művészetoktatás indításának előkészítése. | A tárgyalások megkezdése (Diabelli). |  |  |
| - A táncművészeti osztály közismereti képzési anyagainak kidolgozása a Deákban. | A táncművészeti projektben való részvétel a Táncművészeti Egyetemmel (TE). | Az előkészítés alatt álló megállapodások száma. | 1 db együttműködési megállapodás (TE-vel). |
| ***2018. szeptember 1.***  - Alapfokú művészetoktatás elindítása. | A tárgyalások megkezdése (Diabelli). |  |  |
| - A TE táncművészeti képzésébe való bekapcsolódás, a közismereti képzés elindulása a Deákban. |  |  |  |
| 6. A képzési kapacitá-sok kihaszná-lásával a **pedagógus továbbképzések tartásába való bekapcsolódás** | Kapcsolódó jogszabályra várunk |  |  |  |
| 7. A **gyakorló-iskolai feltételek-**nek való folyamatos megfelelés biztosítása |  | Minden feltételnek megfelel a gyakorlóiskola;  a szakvizsgázott pedagógusok aránya elmarad a jogszabályban előírt aránytól. | A feladattal megbízott vezető. | 1 fő. |
| A hallgatók száma elvárás: hallgató. | 319 fő hallgató tanítási gyakorlaton  (+621 fő hallgatói hospitálás). |
| hallgató/vezető-tanár. | 7,8 fő hallgató/vezetőtanár  (23 fő hallgató/vezetőtanár). |
| Elvárás: pedagógusok fele megfelel a vezetőpedagógusi feltételeknek. | A felső tagozaton és a gimnáziumban tanító pedagógusok 43%-a rendelkezik szakvizsgával. |
| 8. A **pályázati lehetősé-gek kihaszná-lása** a tartalom-fejlesztés és az infrastruk-túra javítása érdekében | ***2017. szeptember 1.***  - A KOALA- program indítása általános iskolában a pályázati megállapodás alapján. | A projekt késik,  a két általános iskola felkérést kapott a PILOT-ban való részvételre. |  |  |
| 9. A pályázati aktivitás növelése |  | Nyertes pályázatok: EFOP 4.1.3.  EFOP 3.3.7.  NTP-2017 pályázatok. | A nyertes pályázatok száma, összege. | 150 millió Ft.  69 millió Ft (szekszárdi Gyakorlóval közösen).  4,1 millió Ft. |